Diari Oficial de la Generalitat Valenciana


Sumari del DOGV 4390, del 02-12-2002 (2002/12229)

Informació pública de les bases del concurs de mobilitat convocat per a la provisió d'una plaça d'oficial de la policia local.
------------------------------------------------------------------------------------------------------------------------------

### Dades del document

Número de DOGV
:   4390

Data del DOGV
:   02-12-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/12895


Data del document
:   11-10-2002

Organisme emissor
:   Ajuntament d'Elx

Tipus de document
:   Resolució

Descriptors 

:   * Elx
    * concurs administratiu
    * administració local
    * policia

Informació pública de les bases del concurs de mobilitat convocat per a la provisió d'una plaça d'oficial de la policia local. [2002/Q12804]
  
En compliment de l'acord adoptat per la Comissió Municipal de Govern, de data 4 d'octubre de 2002, es publica la convocatòria de mobilitat per cobrir amb personal funcionari de carrera una plaça d'oficial de la policia local, segons les bases següents:
  
Primera. Objecte de la convocatòria
  
És objecte de la present convocatòria el proveïment en propietat, d'una plaça d'oficial de la policia local vacant en la plantilla de personal funcionari d'este ajuntament, inclosa en l'oferta pública d'ocupació per a l'any 2002, enquadrada en l'escala d'administració especial, subescala B, servicis especials, classe a), policia local i els seus auxiliars.
  
El proveïment de la plaça de la present convocatòria es durà a efecte pel sistema selectiu de concurs a fi de possibilitar la mobilitat entre funcionaris de la categoria assenyalada, que exercisquen els seus càrrecs en municipis de la Comunitat Valenciana, en aplicació del que disposa el decret 88/2001, de 24 d'abril, del Govern Valencià i Orde de la Conselleria de Justícia i Administracions Públiques, d'1 de juny de 2001. Les altres dues places restants de la mateixa categoria, incloses en l'oferta d'ocupació de 2002 seran destinades a promoció interna.
  
La plaça objecte d'esta convocatòria, si no resultàs coberta, s'oferirà en torn lliure.
  
1.1 Retribució.
  
Les places convocades estan dotades amb el sou corresponent al grup C, dues pagues extraordinàries, triennis i altres retribucions complementàries que escaiguen d'acord amb la legislació vigent i acords municipals.
  
1.2 Publicitat de la convocatòria.
  
La convocatòria i les seues bases es publicaran en el Butlletí Oficial de la Província d'Alacant i al tauler del Servici de Recursos Humans. Se n'inserirà un extracte en el Diari Oficial de la Generalitat Valenciana.
  
El text sencer de les bases es remetrà a l'Institut Valencià de Seguretat Pública.
  
Segona. Condicions dels aspirants
  
Per a prendre part en l'oposició caldrà:
  
2.1 Condicions generals:
  
2.1.1 Ser funcionari de carrera en plaça d'oficial de la policia local, integrat a la subescala de servicis especial, classe policia local i els seus auxiliars, de qualsevol dels municipis de la Comunitat Valenciana.
  
2.1.2 Haver romàs, si més no, dos anys com a funcionari de carrer en el lloc de treball des del qual es concursa.
  
2.1.3 No mancar menys de cinc anys per a passar a la situació de segona activitat.
  
2.1.4 No patit cap malaltia ni defecte físic que li impedisca l'exercici normal de les funcions pròpies de la seua escala i categoria, d'acord amb el barem d'exclusions mèdiques annex a la convocatòria.
  
2.1.5 No trobar-se suspés ni inhabilitat en ferm per a l'exercici de funcions públiques. Si es produís esta suspensió o la inhabilitació amb posterioritat a la resolució del concurs de mobilitat per un procediment iniciat abans de la data de la convocatòria del concurs, s'entendran anul·lades totes les actuacions pel que fa a l'aspirant afectat.
  
2.1.6 Tenir els permisos que habiliten per a la conducció de vehicles automòbils i motocicletes destinats al servici d'urgències o emergències.
  
Tercera. Instàncies
  
3.1 Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la corporació. Caldrà presentar-les al Registre General d'esta durant el termini de 20 dies naturals comptadors a partir del sendemà de la publicació de l'extracte de la convocatòria al Diari Oficial de la Generalitat Valenciana.
  
Els opositors manifestaran en la instància que reuneixen tots i cadascun del requisits que s'exigeixen en la base segona, referits a la data en què finalitze el termini de presentació d'instàncies.
  
Indicaran també en la sol·licitud els mèrits que al·leguen, i acompanyaran, en el moment de la presentació de la instància, els documents acreditatius dels mèrits esmentats, entre els que figuren relacionats al barem de la base setena. Els mèrits hauran d'haver-se contret abans de la data de finalització del termini de presentació de sol·licituds. Manifestaran també que es comprometen a prestar el jurament o promesa preceptiu.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú, en este cas, caldrà estampar en la pròpia sol·licitud el segell del registre de l'organisme en què es presente o el segell de certificació postal de qualsevol oficina de correus.
  
Un cop transcorregut el termini de presentació de sol·licituds, les instàncies formulades seran vinculants per als peticionaris, i les destinacions adjudicades seran irrenunciables, llevat que abans de finalitzar el termini de presa de possessió s'hagués obtingut una altra destinació per convocatòria pública. En este cas, s'haurà de comunicar tal circumstància a l'ajuntament convocant de la plaça en oferta i adjudicada.
  
En qualsevol moment del procés d'adjudicació podrà recaptar-se formalment dels interessats els aclariments o, si escau, la documentació addicional que s'estime necessària per a la comprovació dels mèrits, requisits o dades al·legats, així com aquells altres que es consideren necessaris per a una valoració correcta.
  
3.2 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 10,50 euros en concepte de taxes per drets d'examen.
  
Estes taxes es faran efectives, directament o mitjançant transferència, al compte de la Caixa d'Elx, situada a la plaça de Baix, número 8, de què és titular l'Ajuntament d'Elx i que té el codi d'identificació següent: 3181 0001 17 4906747595. Caldrà especificar en el document d'ingrés a quina prova selectiva correspon.
  
L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
Quarta. Admissió d'aspirants
  
4.1 Relació d'aspirants.
  
Finalitzat el termini reglamentari d'admissió de sol·licituds, la Presidència de la corporació farà pública la llista provisional d'aspirants admesos i exclosos en el Butlletí Oficial de la Província d'Alacant i al tauler d'edictes del Servici de Recursos Humans. Es concedirà un termini de 10 dies hàbils per corregir el defecte que haja motivat l'exclusió o per fer les al·legacions que es consideren oportunes, que seran tingudes en compte en la resolució per la qual s'aprova la llista definitiva que es farà pública en la forma assenyalada.
  
4.2 Seran causes d'exclusió, ultra les ja assenyalades:
  
- No reunir cap dels requisits a què es refereix la base segona.
  
- L'omissió de la firma en la sol·licitud.
  
- L'omissió en la sol·licitud del número de document nacional d'identitat.
  
Cinquena. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1 Composició.
  
President: el de la corporació o membre d'esta en qui delegue.
  
Vocals:
  
- Un representant designat per la Direcció General de la Generalitat Valenciana, competent en matèria de policia local.
  
- Un representant designat per la Direcció General de la Generalitat Valenciana, competent en matèria d'administració local.
  
- El regidor delegat de la policia local.
  
- El cap de la Policia Local d'Elx.
  
- Uregidor del Grup Popular.
  
- Dos funcionaris de carrera, a proposta de la representació sindical.
  
Secretari: el de la corporació o funcionari en qui delegue.
  
5.2 Suplents.
  
El tribunal quedarà integrat pels suplents respectius, els quals, simultàniament amb els titulars, hauran de ser designats pel secretari i les vocalies d'este no delegables.
  
5.3 Assessors tècnics.
  
Quan la naturalesa de les proves així ho requerisca, podran designar-se assessors especialistes que col·laboraran amb el tribunal exercint llur especialitat tècnica respectiva.
  
5.4 Designació i publicitat.
  
La designació dels membres del tribunal es farà pública en el Butlletí Oficial de la Província d'Alacant i al tauler d'edictes del Servici de Recursos Humans.
  
La publicació de la seua composició nominal es verificarà almenys un mes abans del començament de la celebració de les proves.
  
5.5 Constitució i actuació.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.6 Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
- Els qui en els cinc anys anteriors a la publicació de la convocatòria haguessen realitzat treballs de preparació d'aspirants a proves selectives d'accés a l'administració pública.
  
- Els qui es troben inclosos en algun dels supòsits a què es refereix l'article 28.2 de la Llei 30/1992.
  
Així mateix, els aspirants podran recusar-los en la forma prevista a l'article 21 de l'esmentada llei.
  
5.7 De l'absència del president.
  
Si un cop constituït el tribunal i iniciada la sessió se n'absentàs el president, este haurà de designar d'entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi hagués- i, si no, el vocal de major edat.
  
5.8 Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
Sisena. Començament i desenvolupament del concurs
  
Un mes abans de la constitució del tribunal i la valoració dels mèrits, s'anunciarà en el Butlletí Oficial de la Província d'Alacant el dia, l'hora i el local en què tindrà lloc.
  
L'orde d'actuació dels aspirants en l'entrevista personal serà l'establert per sorteig celebrat a tal fi, per als exercicis de les proves selectives de l'oferta d'ocupació que no puguen fer-se conjuntament. S'iniciarà per aquells interessats el primer cognom dels quals comence per la lletra «G».
  
L'aspirant acudirà a la realització de l'entrevista, proveït del document nacional d'identitat perquè, en qualsevol moment de la realització de l'exercici, puga ser comprovada la seua identitat.
  
Setena. Procés de selecció
  
Constarà de proves psicotècniques, reconeixement mèdic i valoració dels mèrits amb entrevista personal.
  
7.1 Proves psicotècniques.
  
Consistiran en la superació d'un test psicotècnic aptitudinal i de personalitat, que serà d'obligada realització i que serà eliminatori. La qualificació serà d'apte o no apte.
  
El barem per al reconeixement psicotècnic, amb expressió dels factors a mesurar, seran els que consten a l'apartat I, aptituds mentals, i a l'apartat II, personalitat, de l'annex III de l'Orde de 5 de desembre de 1994, de la Conselleria d'Administració Pública, publicada en el Diari Oficial de la Generalitat Valenciana de 23 de desembre de 1994.
  
Les característiques del text aptitudinal són les que consten a l'annex III/1/b de l'Orde de 5 de desembre de 1994, citada anteriorment, i les característiques del test actitudinal figuren també a l'annex d'esta orde.
  
Haurà de realitzar-se una anàlisi global de l'estructura de la personalitat i, si esta no s'ajusta al perfil establert i si el tècnic i el tribunal ho considera oportú ans de l'eliminació de l'opositor, estes proves hauran de ser contrastades mitjançant entrevista.
  
Perquè els exercicis psicotècnics s'entenguen superats, els aspirants hauran de superar com a mínim, en el cas dels factors aptitudinals, quatre dels sis factors a mesurar. Caldrà superar en tots els casos el factor d'agilitat mental.
  
La superació d'estes proves als municipis de la Comunitat Valenciana, expressament homologats per l'Institut de Seguretat Pública, tindrà una validesa d'un any des de la seua realització i eximirà l'aspirant durant este període de tornar a fer-les.
  
7.2 Reconeixement mèdic.
  
Obligatori i eliminatori.
  
Perquè es considere superada esta prova, els aspirants hauran d'aportar, durant un termini de 10 dies, comptador a partir del sendemà de la publicació en el Butlletí Oficial de la Província d'Alacant, de la relació definitiva d'aspirants admesos, certificat mèdic, en què s'acreditarà que no es pateix cap de les causes d'exclusió que es troben a l'annex I d'estes bases.
  
Esta certificació farà menció expressa al quadre d'exclusions de l'annex I ja esmentat, amb especificació de la denominació de la convocatòria i número o data del Butlletí Oficial de la Província d'Alacant en què esta ha estat publicada.
  
La superació d'esta prova, homologada expressament per l'Institut Valencià de Seguretat Pública, tindrà una validesa d'un any des de la seua realització. Quedaran exempts de fer-la aquells que, durant este període, l'hagen superada, sempre que no es produïsquen malalties o dolències que, a juí del metge facultatiu, justifiquen tornar-les a passar.
  
7.3 Valoració de mèrits. Els mèrits que podran ser al·legats pels aspirants són els que consten en següent barem:
  
7.3.1 Titulació acadèmica.
  
Fins un màxim de 15 punts.
  
a) Doctor 10,00 punts
  
b) Llicenciat o equivalent 8,00 punts
  
c) Diplomat universitari o equivalent 7,00 punts
  
d) Diplomat en Criminologia 7,00 punts
  
7.3.2 Grau personal.
  
Fins a un màxim de 3 punts.
  
Per la possessió d'un determinat grau personal consolidat dins de la carrera administrativa:
  
a) Per tenir un grau superior al nivell del lloc sol·licitat: 3,00 punts
  
b) Per tenir un grau personal igual al nivell del lloc sol·licitat: 2,00 punts
  
c) Per tenir un grau personal inferior al nivell del lloc sol·licitat: 1,00 punt
  
7.3.3 Antiguitat.
  
Fins un màxim de 20 punts.
  
a) Per cada anys complet d'antiguitat en la mateixa escala i categoria de la policia local o superior: 1,50 punts
  
b) Per cada any complet d'antiguitat en categoria immediata inferior de la policia local: 1,25 punts
  
c) Per cada any complet d'antiguitat prestat en altres forces i cossos de seguretat, fins un màxim de 10 punts: 0,50 punts
  
d) Per cada any complet d'antiguitat prestat en qualsevol administració pública. Fins un màxim de 10 punts: 0,25 punts
  
7.3.4 Altres mèrits
  
Fins un màxim de 15 punts.
  
a) Coneixement de valencià acreditat amb certificat oficial de la Junta Qualificadora de Coneixements de Valencià:
  
- Coneixement oral: 0,75 punts
  
- Certificat de grau elemental: 1,25 punts
  
- Certificat de grau mitjà: 2,50 punts
  
- Certificat de grau superior : 3.00 punts
  
b) Coneixement d'un o més idiomes acreditat documentalment mitjançant certificat expedit per facultat o escola oficialment reconeguda. Per cascun d'ells: 3,00 punts
  
Per la superació de cascun dels distints cursos complets que conformen els estudis oficials de les distintes facultats o escoles oficials d'idiomes: 0,60 punts
  
7.3.5 Cursos.
  
a) Organitzats per l'Institut Valencià de Seguretat Pública o per organismes anàlegs. Fins un màxim de 30 punts.
  
Per la realització de cursos organitzats per l'Institut Valencià de Seguretat Pública o homologats per este:
  
 Diploma Certificat Certif. aprof.
  
Nombre d'hores d'assistència d'aprofitam. excel.lent
  
De 20 a 50 h 0,5 1 2
  
De 51 a 100 h 1 2 4
  
De 101 a 150 h 2 3 6
  
De 151 a 200 h 3 4 8
  
De 201 a 250 h 4 5 10
  
Més de 250 h 5 7 14
  
b) La impartició d'hores de classe com a professor en els cursos es valorarà segons el barem «certificat d'aprofitament», fins 10 punts com a màxim.
  
7.3.6 Premis, distincions i condecoracions. Fins un màxim de 10 punts.
  
a) Per tenir la Placa Col·lectiva al Mèrit Policial de la Generalitat Valenciana: 1,00 punt
  
b) Per tenir la Placa Individual al Mèrit Policial de la Generalitat Valenciana : 3,00 punts
  
c) Per tenir la Medalla al Mèrit Policial de la Generalitat Valenciana: 2,00 punts
  
d) Per ser objecte de felicitació o de menció individual pel director general de la conselleria competent en matèria de policia local, per cascuna d'elles: 1,00 punt
  
e) Per ser objecte de felicitació o de menció col·lectiva pel director general de la conselleria competent en matèria de policia local, per cascuna d'elles: 0,25 punts
  
f) Per condecoracions concedides per altres administracions públiques com a reconeixement a la lloable, extraordinària i meritòria actuació policial. Per cascuna d'elles:
  
- Concedida a títol individual: 0,50 punts
  
- Concedida a títol col·lectiu: 0,25 punts
  
g) Per premis, distincions, felicitacions o mencions concedides per altres administracions públiques com a reconeixement a la lloable, extraordinària i meritòria actuació policial a títol individual, per cascun d'ells: 0,25 punts.
  
7.3.7 Altres mèrits
  
Fins un màxim de quatre punts.
  
a) Es valoraran els coneixements en administració i gestió de recursos humans i informàtica, títol de socorrista aquàtic, primers auxilis, curs de submarinisme, arts marcials, defensa personal, felicitacions, així com els cursos inclosos al Pla de Formació Contínua i altres degudament acreditats i no valorats als anteriors apartats, tots ells apreciats lliurement pel tribunal qualificador; per cada mèrit, fins: a 0,25 punts.
  
b) La intervenció com a ponent en conferències i seminaris relacionats amb l'activitat policial i reconeguts per l'Institut Valencià de Seguretat Pública es valoraran fins un màxim de 0,50 punts.
  
c) Les publicacions relacionades amb l'activitat policial es valoraran, per cascun d'elles, fins un màxim de 0,75 punts.
  
7.3.8 Prova i entrevista personal.
  
a) Prova objectiva.
  
Obligatòria, no eliminatòria i valorable de 0 a 6 punts.
  
Consistent en la realització d'un qüestionari tipus test, amb un màxim de 50 preguntes i un mínim de 25, amb respostes alternatives, sobre coneixements del terme municipal, carrers, servicis, institucions, organització i administració municipal i altres extrems de particular interès per a la població del municipi d'Elx.
  
b) Entrevista.
  
Obligatòria, no eliminatòria i qualificable de 0 a 4 punts. S'hi valoraran i comprovaran l'aptitud, eficàcia, iniciativa i experiència professional del concursant en activitats anteriors.
  
Només seran citats per celebrar l'entrevista, mitjançant la convocatòria corresponent i amb la menció expressa de les puntuacions assolides, els aspirants que tinguen una puntuació que, sumats els mèrits amb el màxim possible de l'entrevista, assolisca com a mínim 20 punts.
  
Huitena. Regles per a l'aplicació de mèrits i qualificació de les proves
  
8.1 Valoració de mèrits.
  
El tribunal qualificarà els mèrits al·legats i acreditats documentalment pels aspirants, sempre que s'hagen contret amb anterioritat a la data de finalització del termini de presentació d'instàncies, aplicant estrictament els que consten en la base setena.
  
Caldrà tenir en compte allò establit en el Reial Decret 364/1995, de 10 de març, Reglament General d'Ingrés del Personal al Servici de l'Administració General de l'Estat i de Proveïment de Llocs de Treball i Promoció Professional dels Funcionaris Civils de l'Administració General de l'Estat, d'aplicació supletòria en l'administració local; el Decret 33/1999, de 9 de març, del Govern Valencià, pel qual s'aprova el Reglament de Selecció, Proveïment de Llocs de Treball i Carrera Administrativa; i la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana.
  
No seran valorades com a mèrits les titulacions que figuren com a requisit per al proveïment del lloc de treball, ni les que fossen imprescindibles per a la consecució d'altres de nivell superior.
  
En la valoració de l'antiguitat, s'hi negligiran les fraccions de temps inferiors a l'any.
  
Quan es tracte de cursos de durada inferior a la mínima contemplada a l'apartat 7.1.5.a, la puntuació s'obtindrà per la suma del còmput d'hores i/o assistència d'estos.
  
Els cursos organitzats o impartits per l'Institut Valencià de Seguretat Pública, realitzats amb anterioritat a la data d'entrada en vigor de la Resolució de la Direcció General d'Interior, de 24 de març de 1995, sobre cursos de formació impartits per l'Institut Valencià de Seguretat Pública (10 d'abril de 1995), així com els realitzats pel Ministeri d'Interior o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, totes dues expressament reconegudes per l'Institut Valencià de Seguretat Pública, es valoraran en tots els casos amb la puntuació corresponent al diploma d'assistència.
  
Els cursos bàsics de formació inicial i els cursos de capacitació no seran objecte de valoració.
  
Els cursos de dispensa en un grau el requisit de titulació es puntuaran, si escau, com a cursos amb diploma d'assistència. No seran puntuables si ja es tingueren en compte a l'efecte de titulació acadèmica per a promoció interna.
  
8.2.1 Qualificació de les proves.
  
En les proves psicotècniques i el reconeixement mèdic, els aspirants seran qualificats pel tribunal d'aptes o no aptes, atesos els informes o certificats emesos pels assessors especialistes o facultatius corresponents.
  
Un cop baremats els mèrits, el tribunal exposarà al públic la puntuació obtinguda pels aspirants en la fase de concurs, perquè durant els 10 dies hàbils següents estos aspirants formulen les al·legacions o sol·liciten les correccions que estimen pertinents amb relació a la baremació.
  
La qualificació de l'entrevista s'adoptarà sumant l'atorgada per cadascun dels membres del tribunal i dividint el total pel nombre d'assistents d'aquell.
  
En trobar la qualificació, caldrà rebutjar totes les puntuacions màximes i mínimes quan entre elles hi haja una diferència de 4 punts o més. Servirà, si escau, com a punt de referència, la puntuació màxima obtinguda.
  
L'orde de prioritat per a l'adjudicació de places el donarà la qualificació definitiva, que serà el resultat de sumar la puntuació total obtinguda en la valoració del mèrits al·legats a la qualificació de la prova objectiva i de l'entrevista personal.
  
En cas d'igualtat, es resoldrà en atenció a la major puntuació obtinguda a l'apartat de formació. Si persistís, serà atesa la data d'ingrés als cossos de policia local de la Comunitat Valenciana per a adjudicar el lloc al sol·licitant de major antiguitat. Si encara persistís la igualtat, es dirimirà segons els cognoms dels aspirants afectats, per aplicació de l'orde alfabètic, que s'iniciarà per la lletra «G», determinada en el sorteig efectuat el 18 de gener de 2002.
  
Les qualificacions es faran públiques el mateix dia en què siguen acordades, al tauler d'anuncis del Servici de Recursos Humans.
  
Novena. Relació d'aprovats, presentació de documents, nomenament i presa de possessió
  
9.1 Relació d'aspirants aprovats.
  
Resoltes les possibles al·legacions i correccions, si n'hi hagués, el tribunal dictarà resolució en la qual fixarà la relació definitiva d'aspirants aprovats, per orde de puntuació. Estos no podran ultrapassar el nombres de places convocades. El tribunal elevarà l'esmentada relació a la Presidència de la corporació perquè, amb la presentació prèvia pels interessats de la preceptiva documentació, esta atorgue els nomenaments corresponents. Remetrà alhora a esta autoritat l'acta de l'última sessió, en què hauran de figurar, per orde de qualificació, tots els opositors que, després de superades totes les proves, ultrapassen el nombre de places convocades.
  
9.2 Presentació de documents.
  
Els opositors proposats presentaran a la Secció de Personal d'este ajuntament, durant el termini de 20 dies naturals comptadors a partir de la publicació de la llista de la qualificació definitiva, els documents acreditatius de reunir les condicions que per tal de prendre part en les proves s'exigeixen en la base segona, que són:
  
9.2.1 Certificat de servicis prestats a l'ajuntament d'origen, ocupant com a funcionari de carrera la plaça d'oficial de l'escala bàsica de policia local durant dos anys com a mínim.
  
9.2.2 Còpia del document nacional d'identitat, acompanyada de l'original per a la seua compulsa.
  
9.2.3 Declaració jurada de no haver estat separat, per expedient disciplinari, del servici de qualsevol administració o ocupació pública.
  
9.2.4 Còpia compulsada dels permisos que habiliten per a la conducció de vehicles automòbils i motocicletes destinats al servici d'urgències o d'emergències.
  
9.2.5 Certificat acreditatiu de no patir cap malaltia ni defecte físic ni psíquic que impedisca el normal exercici de la funció, expedit pel Gabinet Mèdic d'Empresa que sotmetrà l'aspirant a totes les proves de determinació que considere convenients.
  
9.3 Pèrdua del dret al nomenament.
  
Si algun o alguns dels aspirants aprovats renunciassen a continuar en el procés de selecció, o siguen exclosos d'este per no tenir algun dels requisits exigits, no presentar la documentació o per falsedat d'esta, seran anul·lades les actuacions respecte d'estos i això sens perjuí de la responsabilitat en què, si escau, poguessen haver incorregut. El tribunal podrà proposar llavors la inclusió en la relació d'aprovats del mateix nombre d'aspirants que hagen superat les proves realitzades que el d'exclosos per les causes esmentades adés.
  
9.4 Nomenament, cessament correlatiu i presa de possessió.
  
9.4.1 Les persones nomenades cessaran, a tots els efectes, en els llocs de treball que ocupaven i prendran possessió en la plaça obtinguda dins dels 15 dies següents al moment de cessament en l'ajuntament de procedència, que haurà d'efectuar-se dins dels cinc dies hàbils següents a la data de la publicació de la resolució del concurs.
  
Si no es pren possessió durant el termini assenyalat, quedaran en la situació de cessants.
  
9.4.2 El còmput dels terminis de cessament i presa de possessió s'iniciarà quan acaben els permisos o llicències que, si escau, hagen estat concedits als interessats. A tal efecte, els aspirants aprovats retran compte per escrit d'estos permisos o llicències a l'Ajuntament convocant, que podrà acordar, mitjançant resolució motivada, la suspensió del gaudi d'estos.
  
9.4.3 L'ajuntament de procedència podrà ajornar el cessament en este dels funcionaris que hagen obtingut plaça per mobilitat en un altre distint, mitjançant resolució motivada, quan concórreguen necessitats del servici, i per un període de temps no superior a 20 dies hàbils, cosa que comunicarà a l'ajuntament convocant.
  
9.4.4 A tots els efectes, el termini que hi haja entre el cessament i la presa de possessió serà considerat com a servici actiu. Així doncs, i pel que fa al guany de percepcions econòmiques durant el termini possessori, s'aplicarà el que disposa la disposició addicional del Decret 88/2001, de 24 d'abril.
  
9.5 Efectes del cessament i de la presa de possessió.
  
9.5.1 Les persones nomenades s'integraran plenament en el nou ajuntament, que queda subrogat en els drets que tinguessen reconeguts de grau i d'antiguitat. El personal nomenat se sotmetrà al règim estatutari d'aplicació a la nova corporació, en la qual queden en situació de servici actiu.
  
9.2.5 Els funcionaris que ocupen llocs oferits per mobilitat cessaran, a tots els efectes, com a funcionaris en l'ajuntament de procedència.
  
Deu. Incidències
  
El tribunal queda facultat per a resoldre els dubtes que es presenten i per a prendre els acords necessaris per al bon orde de l'oposició en tot allò no previst en estes bases.
  
Onze. Facultat de l'Alcaldia
  
L'alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
Dotze. Impugnacions
  
La convocatòria, les seues bases i tots els actes administratius que se'n deriven i es deriven de les actuacions del tribunal podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per la Llei 4/1999, de 13 de gener).
  
Concretament contra les qualificacions del tribunal, a partir de la seua publicació, els aspirants podran presentar:
  
- Dins del termini de 48 hores, les reclamacions o al·legacions que estimen oportunes, que seran resoltes pel mateix tribunal.
  
- Dins del termini d'un mes, recurs d'alçada, que serà resolt pel president de la corporació.
  
Tretze. Legislació aplicable
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública ; el Reial decret 364/1995, de 10 de març, pel qual s'aprova el Reglament General d'Ingrés del Personal al Servici de l'administració de l'Estat; Llei 6/1992, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana; Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana, i normativa de desplegament; Decret 33/1999, de 9 de març, del Govern Valencià; i preceptes subsegüents de les condicions de desplegament del Decret 152/1991, de 29 d'agost.
  
Concurs de mobilitat oficial de la policia local
  
ANNEX I
  
Quadre d'exclusions mèdiques
  
1. Obesitat o primesa manifesta que dificulten o incapaciten l'exercici del lloc de treball.
  
2. Ull i visió.
  
2.1 Agudesa visual amb o sense correcció inferior als dos terços de la visió normal en ambdós ulls.
  
2.2 Hemianòpsia completa i absoluta.
  
3. Oïda i audició.
  
Agudesa auditiva que supose una pèrdua entre 1.000 i 3.000 hertz superior a 45 decibels, o 6.000 hertz a 45 decibels.
  
4. Aparell locomotor.
  
Qualsevol patologia òssia d'extremitats que produïsca retraccions o limitacions funcionals de causa muscular o articular.
  
5. Aparell cardiovascular.
  
Hipertensió arterial mal controlada que no haurà de sobrepassar les xifres en repòs els 170 mn/hg en pressió sistòlica, i els 95 mn/hg en pressió diastòlica; a juí del facultatiu metge es podrà repetir la prova quan concórreguen circumstàncies que així ho aconsellen.
  
Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de repetició.
  
6. Aparell respiratori.
  
La broncopatia crònica obstructiva. El pneumotòrax espontani (en més d'una ocasió).
  
7. El sistema nerviós.
  
Epilèpsia, alcoholisme i toxicomanies.
  
8. Pell i faneres.
  
Cicatrius que produïsquen limitacions funcionals.
  
9. Altres processos patològics.
  
Malalties immunològiques sistemàtiques. Intoxicacions cròniques. Hemopaties greus.